Så er gåden løst, Northside har offentliggjort hvad de blanke felter i årets program dækkede over.

Annonce

Hvor Smukfest afslører det fulde program i ét hug, så får NorthSide-fans programmet i lokkende lunser. I dag har festivalen løftet lidt mere af sløret for dette års musikprogram i Ådalen. De fire nye navne er The Chemical Brothers og poplegenderne Duran Duran, der sættes på plakaten sammen med electronica-troldmanden Jamie XX og publikumsfavoritten Damien Rice.

Gætterierne omkring hvem, NorthSide ville afsløre som de næste fire navne har været mange. Både Guns N'Roses, Granddaddy og Duran Duran har været nogle af de navne, der er blevet bragt i spil, og sidstnævnte er nu helt officielt på scenen til dette års NorthSide. Duran Duran, der har prydet mange pigeværelser i 1980-erne på glitrede idolplakater, spiller på festivalen søndag.

Det britiske elektro-band The Chemical Brothers spiller på fredag, samme dag som både Deftones og Iggy Pop. The Chemical Brothers udgav i juli 2015 nyt album »Born in the Echoes«, som nok bliver luftet.

»Vi har haft stor succes med elektroniske nattefester med navne som Justice og Underworld, og derfor er forventningerne til showet med The Chemical Brothers ærlig talt tårnhøje. Men jeg tør også godt garantere, at der bliver knald på, når Duran Duran går på søndag aften. De har så sindssygt mange hits, at det kun kan blive en vild fest,« udtaler talsmand for NorthSide, John Fogde, i en pressemeddelelse.

Det foreløbige line-up for NorthSide 2016 er nu som følger: Beach House, Beck, Bernhoft, Bloc Party, C Duncan, Caribou, Damien Rice, Deftones, Duran Duran, Iggy Pop, Jamie xx, Lukas Graham, Malk de Koijn, Sigur Rós, The Chemical Brothers, The Minds of 99, Ukendt Kunstner, Unknown Mortal Orchestra, Velvet Volume, Wilco, Yeasayer og Yelawolf.

Hør ét af Duran Durans mange hits i videoen herunder: